Formiddagen i Salling i Aalborg bød på en lidt anderledes opgave end ellers. Normalvis bruger personalet tid på at sætte varer op på hylderne, men i dag pillede de varer ned fra hylderne. Det gjorde de, fordi Salling Group har taget en beslutning om at fjerne alle varer, der er produceret i Rusland. - Vi har i Salling Group besluttet at fjerne alle russisk producerede varer fra vores hylder. Det drejer sig om 20 varer fra vodka, tandpasta til chokolade, skriver Per Bank, der er administrerende direktør i Salling Group, på Twitter. - Den rigtige beslutning I første omgang bliver varerne fjernet og sat væk, fortæller Henrik Vinther Olesen, der er kommunikationsdirektør i Salling Group. Hvis det ikke bliver aktuelt at sætte varerne på plads igen før holdbarhedsdatoen udløber, vil det blive et tab for butikken, men det er ikke noget, der vækker den store bekymring i Salling Group. - Det vil formentlig komme til at betyde noget for os økonomisk, men det har vi ikke gjort op, og vi har heller ikke brug for at gøre det op. Det her er den rigtige beslutning, siger Henrik Vinther Olesen. Gælder i 1400 butikker Det er ikke kun i koncernens danske butikker, de russiske varer bliver fjernet. Det kommer også til at gælde for butikkerne i Polen og Tyskland, og dermed drejer det sig om i alt 1400 butikker.  Koncernen håber, at andre butikker vil følge eksemplet. Hvilke varer det konkret drejer sig om vil kommunikationsdirektør i Salling Group, Henrik Vinther Olesen, ikke oplyse. - Vi vil ikke hænge nogen ud, men det er gængse varer, der har det til fælles, at de er produceret i Rusland, siger han. Salling Group ejer blandt andet Bilka, Føtex, Netto og Salling.

Referat:
Det drejer sig om 20 forskellige varer såsom vodka, tandpasta og chokolade. Fællesnævneren for varerne er, at de er produceret i Rusland.